ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου περί των ανεπιθύμητων ουσιών στις ζωοτροφές

1- ΙΣΤΟΡΙΚΟ

Ημερομηνία υποβολής της πρότασης στο ΕΚ και στο Συμβούλιο (έγγραφο COM(1999) 654 τελικό - 1999/0259 (COD)): // 17.12.1999

Ημερομηνία έκδοσης γνώμης από την Οικονομική και Κοινωνική Επιτροπή: // 29.3.2000

Ημερομηνία έκδοσης γνώμης από το Ευρωπαϊκό Κοινοβούλιο, πρώτη ανάγνωση: // 4.10.2000

Ημερομηνία υποβολής της τροποποιημένης πρότασης: // 19.12.2000

Ημερομηνία έγκρισης της κοινής θέσης: // 17.9.2001

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η οδηγία 1999/29/ΕΚ του Συμβουλίου καθορίζει τα μέγιστα επιτρεπόμενα επίπεδα για τις ανεπιθύμητες ουσίες και προϊόντα στις πρώτες ύλες ζωοτροφών και στις ζωοτροφές. Οι ζωοτροφές και οι πρώτες ύλες ζωοτροφών που δεν πληρούν τα μέγιστα όρια δεν δύνανται να τίθενται σε κυκλοφορία..

Η οδηγία του Συμβουλίου 1999/29/ΕΚ της 22ας Απριλίου 1999, σχετικά με τις ανεπιθύμητες ουσίες και προϊόντα στη διατροφή των ζώων [1], αποτελεί νομική κωδικοποίηση της οδηγίας 74/63/ΕΟΚ, η οποία έχει υποστεί συχνές τροποποιήσεις.

[1] ΕΕ L 115, 4.5.1999, σ. 32.

Η οδηγία 1999/29/ΕΚ προβλέπει ότι πρώτες ύλες ζωοτροφών, που δεν πληρούν τα καθορισθέντα ανώτατα όρια, μπορούν να χρησιμοποιηθούν σε σύνθετες ζωοτροφές, υπό την προϋπόθεση να τηρείται το μέγιστο επίπεδο που έχει καθορισθεί για τις σύνθετες ζωοτροφές. Επιπλέον, επετράπη στα κράτη μέλη η δυνατότητα παρέκκλισης ως προς τα ανώτατα όρια στην περίπτωση ξηρών χορτονομών που παράγονται και χρησιμοποιούνται στο ίδιο κράτος και στην ίδια γεωργική εκμετάλλευση, εφόσον τούτο απαιτείται για ειδικούς λόγους τοπικού χαρακτήρα και υπό τον όρο ότι δεν θα θίγεται ούτε η υγεία των ζώων ούτε η υγεία των ανθρώπων.

Η παρούσα πρόταση τροποποιεί σημαντικά την οδηγία του Συμβουλίου 1999/29/ΕΚ, με την εισαγωγή ενός νέου κειμένου, αντικαθιστώντας την οδηγία 1999/29. Η πρόταση αυτή ανακοινώθηκε στο πρόγραμμα εργασίας που υποβλήθηκε στο Συμβούλιο Γεωργίας τον Ιούλιο του 1999 και υποβλήθηκε στο Ευρωπαϊκό Κοινοβούλιο με σκοπό την κάλυψη των αδυναμιών της υφιστάμενης κοινοτικής νομοθεσίας στον τομέα των ζωοτροφών, οι οποίες είχαν επισημανθεί κατά τη διάρκεια της κρίσης με τις διοξίνες το 1999.

Οι κύριες τροποποιήσεις που εισάγονται συνοψίζονται στα εξής:

- επέκταση του πεδίου εφαρμογής της οδηγίας, προκειμένου να συμπεριληφθεί η δυνατότητα καθορισμού ανώτατων επιπέδων για τις ανεπιθύμητες ουσίες στα πρόσθετα ζωοτροφών,

- κατάργηση της δυνατότητας αραίωσης μολυσμένων πρώτων υλών ζωοτροφών, αντί του καθαρισμού ή της καταστροφής τους (εισαγωγή της αρχής της μη αραίωσης),

- κατάργηση της δυνατότητας παρέκκλισης από τα ανώτατα επίπεδα για ειδικούς λόγους τοπικού χαρακτήρα,

- εισαγωγή της δυνατότητας καθορισμού κατωφλίου για την ανάληψη δράσης, ώστε να διεξαχθεί έρευνα για τον εντοπισμό της πηγής μόλυνσης ("σύστημα έγκαιρης προειδοποίησης"), και τη λήψη μέτρων για τη μείωση ή την εξάλειψη της μόλυνσης ("προενεργή προσέγγιση").

3- ΣΧΟΛΙΑ ΩΣ ΠΡΟΣ ΤΗΝ ΚΟΙΝΗ ΘΕΣΗ

Η Επιτροπή αποδέχεται όλες τις τροποποιήσεις του Συμβουλίου για τους ακόλουθους λόγους:

1. Αντικατάσταση του όρου "ανεπιθύμητες ουσίες και προϊόντα" από τον όρο "ανεπιθύμητες ουσίες": ο ορισμός των ανεπιθύμητων ουσιών στο άρθρο 2 (1) καθιστά σαφές ότι τα ανεπιθύμητα προϊόντα περιλαμβάνονται στον όρο "ανεπιθύμητες ουσίες".

2. Αντικατάσταση του όρου "υλικά που προορίζονται για τη διατροφή των ζώων" από τον όρο "προϊόντα που προορίζονται για ζωοτροφές": με τον προτεινόμενο όρο αποφεύγεται πιθανή σύγχυση.

3. Εισαγωγή μιας νέας αιτιολογικής σκέψης (4), σχετικά με την ποιότητα και την ασφάλεια του νερού που καταναλώνεται από ζώα: πράγματι, είναι ενδεδειγμένο και αναγκαίο να είναι ασφαλές το νερό που καταναλώνεται από ζώα. Η Επιτροπή ανακοίνωσε ήδη, με την ευκαιρία της πρώτης ανάγνωσης στο Ευρωπαϊκό Κοινοβούλιο, ότι θα εξετάσει το θέμα ορισμού του νερού ως ζωοτροφής, στο πλαίσιο της οδηγίας 96/25/ΕΚ.

4. Διαγραφή της αιτιολογικής σκέψης 15 της τροποποιημένης πρότασης της Επιτροπής COM(2000)861, η οποία αναφέρεται στο σύστημα ενημέρωσης μεταξύ των κρατών μελών σε περίπτωση μη συμμόρφωσης: Το άρθρο, όπως επίσης και η αντίστοιχη αιτιολογική σκέψη, δεν είναι πλέον αναγκαία στην εν λόγω οδηγία, αφού το σύστημα ενημέρωσης έχει βελτιωθεί και επεκταθεί με την οδηγία 2001/46/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 2001, με την οποία τροποποιείται η οδηγία του Συμβουλίου 95/53/ΕΚ που καθορίζει τις αρχές που διέπουν την οργάνωση επίσημων επιθεωρήσεων στον τομέα της διατροφής των ζώων καθώς επίσης και οι οδηγίες 70/524/ΕΟΚ, 96/25/ΕΚ και 1999/29/ΕΚ για τη διατροφή των ζώων [2].

[2] ΕΕ L 234, 1.9.2001, σ. 55.

5. Άρθρο 1(2): η παραπομπή σε συγκεκριμένες πράξεις της σχετικής νομοθεσίας, αντί της αναφοράς σε διατάξεις για σχετικά θέματα, δίνει στο κείμενο μεγαλύτερη ακρίβεια και συμβάλει στην αποφυγή συγχύσεων.

6. Άρθρο 2, ορισμοί: ο ορισμός των όρων "παρτίδα" και "οικιακά ζώα" έχει διαγραφεί, αφού στο κείμενο δεν γίνεται πλέον αναφορά στους όρους αυτούς.

7. Άρθρο 3(1): με την προσθήκη της φράσης "εισαγωγή από τρίτες χώρες για χρήση στην Κοινότητα", εξασφαλίζεται η κάλυψη και των εισαγωγών από τρίτες χώρες για χρήση στην Κοινότητα, πέρα από τη διακίνηση και τη χρήση. Με τον όρο "ποιότητας υγιούς, ανόθευτης και σύμφωνης με τα συναλλακτικά ήθη" εννοείται ότι δεν υπάρχει κίνδυνος για την υγεία των ανθρώπων και των ζώων ή για το περιβάλλον και ότι δεν θα υπάρξουν δυσμενείς επιπτώσεις στη ζωική παραγωγή όταν γίνεται σωστή χρήση.

8. Άρθρο 4 (2): οι διατάξεις σχετικά με τον καθορισμό ενός κατωφλίου ανάληψης δράσης έχουν καταστεί πιο σαφείς και έχει συμπεριληφθεί μια διάταξη για την εξασφάλιση της διαβίβασης στην Επιτροπή και στα υπόλοιπα κράτη μέλη όλων των σχετικών πληροφοριών.

9. Άρθρο 8: έχει γίνει αναπροσαρμογή των διατάξεων του άρθρου αυτού, προκειμένου να καταστούν πιο σαφείς. Επίσης, ο ενδεχόμενος ορισμός κριτηρίων για την προσβασιμότητα έχουν επεκταθεί στις διαδικασίες αφαίρεσης τοξικών ουσιών, πέραν των προϊόντων από τα οποία αφαιρέθηκαν τοξικές ουσίες, ενώ εισάγεται πρόσθετη διάταξη για την εξασφάλιση της ορθής εφαρμογής των διαδικασιών αφαίρεσης τοξικών ουσιών και τη συμβατότητα των προϊόντων από τα οποία αφαιρέθηκαν τοξικές ουσίες.

10. Διαγραφή του άρθρου 10: βλ. σχόλιο στο σημείο 4.

11. Εισαγωγή ενός νέου άρθρου 10: πρόκειται για μια ενδεδειγμένη και αναγκαία διατάξη που προβλέπει την προηγούμενη διαβούλευση με τις αρμόδιες επιστημονικές επιτροπές, για τη θέσπιση διατάξεων που αφορούν τη δημόσια υγεία ή την υγεία των ζώων.

12. Άρθρο 13 (2): η διάταξη που προβλέπει την επιστροφή στη χώρα προέλευσης μολυσμένων προϊόντων που έχουν παραχθεί εκτός Ευρωπαϊκής Κοινότητας έχει γίνει πιο σαφής.

13. Διαγραφή της διάκρισης στο παράρτημα, ανάμεσα σε "ουσίες", "προϊόντα" και "φυτικές προσμείξεις": η τροποποίηση αυτή είναι σύμφωνη με την τροποποίηση που προτείνεται στο σημείο 1.

4- ΣΥΜΠΕΡΑΣΜΑ

Η Επιτροπή αποδέχεται την κοινή θέση του Συμβουλίου, διότι αυτή ανταποκρίνεται τόσο στο πνεύμα της πρότασης της Επιτροπής όσο και στις περισσότερες τροπολογίες που ενέκρινε το Ευρωπαϊκό Κοινοβούλιο κατά την πρώτη ανάγνωση.